Адыгэбзэ яджынущ
Къэбэрдей-Балъкъэр къэрал университетым щекIуэкIащ Дунейпсо Адыгэ Хасэм и лIыкIуэхэмрэ Сирием, Иорданием щыщ ди лъэпкъэгъу студентхэмрэ я зэIущIэ. Абы щхьэусыгъуэ хуэхъуар ныбжьыщIэхэр зыхуей-зыхуэныкъуэхэр, еджэным зэрехъулIэр Хасэм хэтхэм зрагъэщIэнырщ, апхуэдэу зыIууэ гугъуехьхэр зэфIэхынымкIэ дэIэпыкъуэгъу яхуэхъунырщ.
Студентхэм яхуэзащ Сирием щыIэ Адыгэ ФIыщIэ Хасэм и тхьэмадэ ХьэпащIэ Ниязи, абы и секретарь нэхъыщхьэ Щэныбэ Рози, Сирием, Иорданием щыпсэу хэхэс адыгэхэм я лIыкIуэхэу Бырсекъуэ Орфан, НэпIащэ Ахьмэд, Жанбэч Зэхьир, КъБКъУ-м егъэджэныгъэ IуэхухэмкIэ и проректор Къэжэр Артур, хамэ къэрал щыщ еджакIуэхэм ядэлэжьэнымкIэ къудамэм и деканым и къалэнхэр зыгъэзащIэ Тату Талин, абы и къуэдзэ БжэныкIэ Артур, егъэджакIуэхэр.
Къэжэр Артур къызэхуэсахэм фIыщIэ яхуищIащ Тыркум, Сирием, Иорданием къикIа студентхэр зыгъэгумэщI Iуэхухэм тепсэлъыхьыну Iэмал зэрыратам папщIэ. Абы и псалъэхэм къызэрыхэщамкIэ, апхуэдэ зэIущIэхэр сэбэп хъунущ егъэджэныгъэм къыхэкI Iуэху зэIумыбзэхэр и чэзум зэфIэхынымкIэ.
Ди лъэпкъэгъу ныбжьыщIэхэр зыщыгуфIыкIа хъыбар гуапи къаIэрыхьащ а махуэм. Университетым и унафэщIхэм къыхалъхьащ абыхэм я программэм адыгэбзэр щадж сыхьэтхэр хагъэхьэну. Иджы а студентхэм щIэныгъэ нэхъыщхьэ зэрызрагъэгъуэтым къыдэкIуэу, я анэдэлъхубзэри нэхъыфIу зэрагъэщIэну Iэмал яIэщ.
— Хамэ къэрал къикIа ди лъэпкъэгъу адыгэу КъБКъУ-м щIэсхэм, къыхаха IэщIагъэм емылъытауэ, зэреджэну зэманым къриубыдэу адыгэбзэри зрагъэщIэнущ. Абыхэм а предметымкIэ зачётхэри экзаменхэри ятынущ, шэч хэмылъуи, апхуэдэ Iуэху бгъэдыхьэкIэр бзэр нэхъыфIу ящIэнымкIэ сэбэп хъунущ, — къажриIащ журналистхэм Тату Талин.
А жэрдэмыр ДАХ-ми студентхэми даIыгъащ.
ЗэIущIэр гуапэу екIуэкIащ, студентхэм зыхуей упщIэхэмкIэ хьэщIэхэм зыхуагъэзащ.
УЭЛДЖЫР Аринэ,
КъБКъУ-м и пресс-IуэхущIапIэм и лэжьакIуэ.
